b'\n_START_ARTICLE_\nRafael\n_START_SECTION_\nEl\xc3\xa4m\xc3\xa4nvaiheita\n_START_PARAGRAPH_\nRafael syntyi Urbinossa pitk\xc3\xa4n\xc3\xa4perjantaina kello kolme y\xc3\xb6ll\xc3\xa4. Vasari ylist\xc3\xa4\xc3\xa4 Rafaelin luonnetta ja kirjoittaa t\xc3\xa4m\xc3\xa4n saaneen syntym\xc3\xa4lahjanaan vaatimattoman ja jalon luonteen. Rafaelin is\xc3\xa4 oli Giovanni de\xe2\x80\x99 Santi. Rafaelin \xc3\xa4iti kuoli vuonna 1491 ja is\xc3\xa4 1494._NEWLINE_Rafael opiskeli Perugiassa Pietro Peruginon johdolla, jonka tyylin h\xc3\xa4n omaksuikin alkuvuosina t\xc3\xa4ydellisesti. H\xc3\xa4n asui vuodesta 1504 Firenzess\xc3\xa4 ja 1508\xe2\x80\x931520 Roomassa. Muutettuaan Firenzeen Rafael omaksui Leonardo da Vincin ja Michelangelon tyylin._NEWLINE_Pietarinkirkon ensimm\xc3\xa4inen arkkitehti Bramante da Urbino (k. 1514), joka oli Rafaelin kaukainen sukulainen,  esitteli Rafaelin vuonna 1508 Paavi Julius II:lle, joka sitten kutsuikin Rafaelin vuonna 1509 Roomaan maalaamaan Vatikaanin Stanzat eli paavin yksityiset tilat. Tunnetuimpia Rafaelin maalaamista freskoista ovat Ateenan koulu, jonka h\xc3\xa4n maalasi paavin kirjastoon ja V\xc3\xa4ittely pyh\xc3\xa4st\xc3\xa4 sakramentista. N\xc3\xa4ist\xc3\xa4 Ateenan koulu esitt\xc3\xa4\xc3\xa4 antiikin kuuluisia filosofeja, jotka on ryhmitelty Platonin ja Aristoteleen ymp\xc3\xa4rille. Nimitys on per\xc3\xa4isin Bellorilta vuodelta 1695. V\xc3\xa4ittely pyh\xc3\xa4st\xc3\xa4 sakramentista kuvaa Jeesuksen johtamia kristittyj\xc3\xa4 teologeja. Kummatkin freskot ovat puolikaaren muotoisia. _NEWLINE_Freskoillaan Rafael saavutti paikan aikakautensa eturivin taiteilijana ja h\xc3\xa4nest\xc3\xa4 tuli my\xc3\xb6s haluttu muotokuvamaalari. H\xc3\xa4nen tyyliss\xc3\xa4\xc3\xa4n oli klassista sopusointua ja symmetriaa, runsaasti v\xc3\xa4rinyansseja sek\xc3\xa4 hillitty\xc3\xa4 harmoniaa.  _NEWLINE_Paavi Leo X nimitti Rafaelin Pietarinkirkon p\xc3\xa4\xc3\xa4arkkitehdiksi heti Bramanten kuoleman j\xc3\xa4lkeen 1514, miss\xc3\xa4 teht\xc3\xa4v\xc3\xa4ss\xc3\xa4 Rafael oli kuolemaansa saakka vuoteen 1520. Samana vuonna 1514 h\xc3\xa4net nimitettiin Rooman arkeologisten kaivausten ylivalvojaksi. Rafaelin k\xc3\xa4sialaa ovat ensimm\xc3\xa4iset tunnetut rakennussuunnitelmat, joissa pohjapiirrokset, julkisivut ja l\xc3\xa4pileikkaukset ovat kaikki samassa mittakaavassa. T\xc3\xa4m\xc3\xa4 ty\xc3\xb6tapa on arkkitehtien keskuudessa k\xc3\xa4yt\xc3\xb6ss\xc3\xa4 edelleenkin. _NEWLINE_Rafael kuoli kuumetautiin 37-vuotiaana Roomassa vuonna 1520. Nykyisin h\xc3\xa4nen hautansa on Rooman Pantheonissa. Koti Urbinossa on museona.'